**AKTUÁLIS HÍREINK**

Kórustalálkozó, majd emlékezetesen szép **Görögkatolikus Egyházművészeti Nap** és **Centenáriumi Gálahangverseny** volt október 29-én Budapesten, a Művészetek Palotájában. A nagyszabású gálán iskolai kórusa tagjaként részt vett egyházközségünkből ***Nádasdi Réka*** és ***Seszták Bence***, a Romzsa Tódor vértanú püspökről szóló misztériumjáték zongoristájaként pedig közreműködött ***Obbágy Márta***. Gratulálunk, és köszönjük nekik!

**November 1-jén** 9 órakor Parasztászt, fél 10-kor Szent Liturgiát végzünk elhunytjainkért. Fél 3-kor római katolikus szentmise kezdődik ***Bíró László*** tábori püspök vezetésével, ökumenikus záró imádságokkal a Hősök Temetőjében. Negyed ötkor Békés Géza, fél ötkor Vaszkun György atyák sírjánál végzünk pannachidát a papi sírkertben, illetve a 32-es parcellában. 17 órakor az esperes vezetésével parasztáz kezdődik a főbejárati ravatalozóban.

Mivel november első hetében elhunytjainkért imádkozunk, **havi imaszándékaink**ért a második héten ajánljuk fel a Szent Liturgiát: így november 6-án a lelki- és szeretetválsággal küzdő családjainkért, 7-én az áldott állapotban lévő édesanyákért, 9-én pedig Rózsafüzér Társulatunk elhunyt tagjaiért imádkozunk.

E havi ünnepeink: **November 8.** Szent Mihály és Gábor s a többi Mennyei Erők ünnepe. – **November 21.** Az Istenszülő bevezetése a templomba – A karácsonyi készület, azaz a Krisztus Urunk születése ünnepét megelőző bűnbánati időszak kezdete: **november 15.**

A **Felnőtt Katekézis** e havi időpontjai: nov. 7. és nov. 21. 18 óra.

**November 18**-án öt ifjú első alkalommal veszi magához Krisztus szent testét és vérét. **Első szentáldozás**uk az egész egyházközség ünnepe, öröme. Amikor ***Fehér Zsófia, Gincsai Glória, Seszták Bence, Szakács Emese*** *és* ***Tuska Bence*** a Szent Eukarisztiában részesül, velük együtt mindnyájan megtapasztalhatjuk a „testvérek vagyunk Krisztusban” felemelő bizonyosságát, az eukarisztikus közösség Istenhez emelő örömét, s Krisztus Teste, az Egyház élő és éltető valóságának titkát. Az ünnep különlegesen szép mozzanata, hogy gyermekével együtt Tuska Bence édesanyja, ***Gyarmati Mariann*** is először járul majd szentáldozáshoz.

**Az Anyaszentegyház házasságot hirdet: *Gajdos Szabolcs*** görögkatoli-kus vőlegény, Gajdos Bertalan és Kovács Éva szülők fia eljegyezte magának házastársul ***Kiss Krisztina*** római katolikus menyasszonyt, Kiss István és Feskó Ilona szülők leányát. Esküvőjükre november 24-én kerül sor templomunkban. Kísérjük imádságos szeretettel a fiatalok készületét!

**\* \* \***

*Görögkatolikus Parókia, 4400 Nyíregyháza, Legyező u. 3.*

[*www.kertvarosigorogok.hu*](http://www.kertvarosigorogok.hu) *42/341-257;* ***30/415-50-92****;* *obbagyl@upcmail.hu*

Felelős kiadó: Dr. Obbágy László parókus

A KERTVÁROSI GÖRÖGKATOLIKUS

 EGYHÁZKÖZSÉG ÉRTESÍTŐJE

**LEGYEZŐ**

2012. NOVEMBER

**NE A FÉLELEM ÖRDÖGE, HANEM A VIGASZTALÁS ANGYALA LEGYEN A TÁRSUNK**

*November 4-én a vasárnapi evangéliumban ördögi pusztításról hallunk, november 8-án pedig a liturgiában angyalokat ünneplünk. A két mozzanatot összekötve az alábbiakban Böjte Csaba atya aktuális üzenetét közlöm.*

A félelem, a szorongás, ha csak irreális, még akkor is mindenképp kifejti a maga pusztító hatását. Hogy mennyire így van, elmondok egy kísérletet:

A tudósok vettek száz egeret; ötvenet beraktak egy kísérleti terembe, a másik ötvenet egy ugyanolyan terembe zárták. Arra voltak kíváncsiak, hogy a félelem, a szorongás, a stressz mit fog eredményezni az egereknél? Éppen ezért az egyik megfigyelés alatt álló terembe beraktak egy ketrecbe zárt macskát. Így bezárva a macska nem bánthatta az egereket, de a szaga érződött, közben nyávogott, morgott félelmetesen, és a parányi állatokra ez az irreális félelem is hatással volt. Abban a teremben, ahol nem volt macska, az élet szépen ment a maga medrében: sok-sok kis egérke született, a párok gondoskodtak a parányi utódokról, vígan fejlődött az egérpopuláció. A másik teremben, ahol a macska a ketrecben biztosította a stresszt, a félelmet, hiába, hogy egyetlen egeret sem tudott bántani, az egerek nem hoztak kellő mennyiségű utódot, sőt sokszor a megszületett utódokat is megették. Azok a kis egerek, amelyek életben maradtak, sokkal gyengébben fejlődtek, betegesebbek voltak, sőt mindenféle deviancia gyakrabban előfordult náluk, pl. több volt itt a saját neme iránt vonzó egyed...

Igen, a félelem, a szorongás, még az irreális, alaptalan félelem is öl, pusztít, megfojtja az áldozatát! Ezt a gonosz lélek is jól tudja, ezért lengi be világunkat ez a hatalmas nyugtalanság, félelem! A Gonosz a Szentírásban is mindig, de mindig pánikol, ócsárolja a jó Isten által szeretettel teremtett világot. Jézus Krisztus mindig, de mindig vigasztal, biztat, bátorít! Azt kéri újból és újból, hogy ne féljünk, hanem bízzunk benne!

**SZENTEK A TEMPLOMUNK FALÁN**

Templomunk Szent Kereszt Templom: templomhajónk falának ószövetségi ikonjai a kereszt előképeit ábrázolják. E képek alatt az új ikonokon is ószövetségi személyeket tisztelhetünk majd.

Amikor a templomhajó belső részében ábrázolandó szentek „névsorát” összeállítottuk, abból indultunk ki, hogy magyarok, katolikusok, keleti szertartású katolikusok vagyunk, s Európa közepén élünk. Így középen az egyik falra a keleti szertartáshoz köthető magyar szentek, a másikra a katolikus Európa védőszentjei kerülnek. Elöl az egyik oldalfalon keleti egyházunk legismertebb szentjeinek ikonjait helyezzük majd el; lesz köztük püspök és katona, ingyenes orvos és vértanú, elméleti teológus és lelki író – egyszóval olyan szakrális környezet vesz majd körül minket, amelynek közepette mindnyájan megtalálhatjuk saját, egyéni utunkon Isten felé kísérő társunkat, „személyes szentünket."

**A HALLOWEEN NEM ÁRTATLAN PÓTFARSANG**

 **Tiltakozások világszerte**

Halloween nem ártatlan ünnep, hanem az ezoterikus világ szilvesztere – fogalmaz a Római Főegyházmegye Romasette című lapjának cikkírója.

A Halloween ősi kelta hagyományokból kialakult ünnep, a boszorkányok, kísértetek és egyéb szellemek ünnepe, melyben összemosódott a római Pomona-nap, a kelta samhain ünnep és a keresztény halottak napja. Az ünnepet elsősorban az angolszász országokban tartják, de mára világszerte elterjedt. Ünneplése ellen ugyanakkor számos országban tiltakoznak.
A RIA Novosztyi híradása szerint a dél-oroszországi Krasznodari határterület oktatási minisztériuma betiltotta a halloween ünneplését a több mint ötmilliós lakosságú régió iskoláiban. Hivatalos levelükben pszichológusok és pszichiáterek véleményét idézik, melyek szerint az ünnep komolyan veszélyezteti a gyermekek szellemi épségét. „Az ilyen ünnepségeken részt vevő gyermekeknél gyakori a félelem, az érzelmek elfojtása, az agresszió, az öngyilkossági hajlam.” A tiltakozáshoz az ortodox egyház képviselői is csatlakoztak, akik szerint halloween „a halál és a sátán kultuszának ünneplése.”

Az elmúlt napokban a lengyel katolikus egyház is élesen bírálta a Lengyelországban is teret nyerő ünnepet. A varsói érsekség honlapján üzenetben figyelmeztet, hogy az Egyesült Államokból érkező és a lengyel fiatalok közt is egyre népszerűbbé váló halloween az okkultizmust és a mágiát népszerűsíti. „A halloween a pogány szellemtiszteletben és egy kelta halálisten kultuszában gyökerezik” – mutat rá az üzenet. Hozzáteszi: Anton LaVey, a modern sátánizmus alapítója a sátánimádat legnagyobb ünnepének tekintette a halloween-éjszakát, amely számos erőszakos és okkult cselekménynek ad teret. Az Egyház nyíltan elítéli az ilyen gyakorlatot, amelyet ellentétesnek tart a keresztény hivatással és az Egyház tanításával – olvasható a lengyel érsekség üzenetében.

A Vatikáni Rádió honlapján arról ír, hogy a Fülöp-szigeteki egyház is erős fenntartásának adott hangot halloween ünnepének és rítusainak terjedése miatt. Számos püspök és pap aggodalmát fejezte ki amiatt, hogy a gyermekeket és a fiatalokat megfertőzhetik a gonoszt, a szellemeket, a boszorkányokat és a mágiát népszerűsítő halloweeni praktikák.

A Zenit cikke arra figyelmeztet, hogy a fiatalok ezotériához, okkultizmushoz való közeledését a halloween kapcsán nagyban elősegítheti az internet. A fiatal – talán puszta kíváncsiságból – rákeres a halloweenre, például mert ötletet keres egy jelmezhez vagy töklámpás-készítéshez. A talált oldalakon aztán nemcsak a halloweenről és az ezotériáról kap információkat, hanem mágikus szertartásokról is. A varázserő mindig a mesevilág része volt, ám nagy a különbség az ártatlan, mesebeli varázslat és a babonás-mágikus cselekedetekre szóló hívogatás között. Ezért nem lehet halloweent egyszerűen pótfarsangnak felfogni.

**LELKINAP ÉS KIRÁNDULÁS**

Az **adventi készület** jegyében lelkinapot szervezünk **november 16-17**-ére, Sajópálfalára. A lelkinap „köteles” résztvevői egyházközségünk képviselőtestületének tagjai, de szeretnénk ezt a napot úgy bonyolítani, hogy minél többen – lehetőleg családostul – csatlakozzunk, s a lelkinap és a hozzá kötődő kirándulás közös kikapcsolódás is legyen. Az indulást pénteken 16 órára, az érkezést szombat estére tervezzük. Péntek este ***Polgári László*** atya, sajópálfalai parókus tart elmélkedést számunkra. Szombaton reggel Liturgia és záró elmélkedés, majd kirándulás, hazafelé pedig borkóstolás Tolcsván. A hozzájárulás személyenként 4.000 forint, amelyben benne foglaltatik az utazás, a szállás, az étkezés és a borkóstolás is.

**NYÍLT TANÍTÁSI NAP ÉS TÁJÉKOZTATÓ SZÜLŐI ÉRTEKEZLET**

**Szent Miklós Görögkatolikus Gimnázium** indult szeptemberben Nyíregyházán, a Bethlen G. u. 16. sz. alatt). November 14-én, szerdán 9 órára várják a négyosztályos gimnázium iránt érdeklődőket tájékoztatóra, majd óralátogatásokra. A szülőkkel közös fórum 17 órától lesz az új iskola ebédlőjében. – Az Általános Iskola 1. osztálya iránt érdeklődők délelőtt órákat látogathatnak, s 16 órától vehetnek részt tájékoztató szülői értekezleten.

A **hajdúdorogi Szent Bazil Oktatási Központ középiskolája** november 9-én és december 8-án tart nyílt napot.

Mindkét görögkatolikus intézményünket igen jó szívvel ajánljuk a szülők és tanulók figyelmébe.